AOT เปิดน่านฟ้าคว้ากำไร!
AOT เดิมเคยได้ชื่อว่าเป็นเสือนอนกิน เนื่องจากทำธุรกิจสนามบินในประเทศ บริหารสนามบิน 6 แห่ง อิ่มหมีพีมันกับยุครุ่งเรืองของอุตสาหกรรมท่องเที่ยว
AOT เดิมเคยได้ชื่อว่าเป็นเสือนอนกิน เนื่องจากทำธุรกิจสนามบินในประเทศ บริหารสนามบิน 6 แห่ง อิ่มหมีพีมันกับยุครุ่งเรืองของอุตสาหกรรมท่องเที่ยว
13 ต.ค. 2565

คุณค่าบริษัท
บริษัท ท่าอากาศยานไทย จำกัด (มหาชน) หรือ AOT เดิมเคยได้ชื่อว่าเป็นเสือนอนกิน เนื่องจากทำธุรกิจสนามบินในประเทศไทย บริหารสนามบิน 6 แห่ง ได้แก่ สุวรรณภูมิ, ดอนเมือง, เชียงใหม่, แม่ฟ้าหลวง เชียงราย, หาดใหญ่ และภูเก็ต ซึ่งเคยอิ่มหมีพีมันกับยุครุ่งเรืองของอุตสาหกรรมการท่องเที่ยว ที่มีนักท่องเที่ยวเดินทางเข้ามาในประเทศไทยกว่า 40 ล้านคนต่อปี
แต่การมาของโควิดทำให้อุตสาหกรรมการท่องเที่ยวทั่วโลกหยุดชะงัก นักท่องเที่ยวไม่สามารถเดินทางเข้าประเทศไทยได้ เป็นที่มาที่ทำให้ผลประกอบการของ AOT ย่ำแย่ ในปีงบประมาณ 2563 (ต.ค. 2562-ก.ย. 2563) มีรายได้ 33,129 ล้านบาท กำไรสุทธิ 4,320 ล้านบาท ปีงบประมาณ 2564 (ต.ค. 2563-ก.ย. 2564) มีรายได้รวม 7,715 ล้านบาท ขาดทุนสุทธิ 16,322 ล้านบาท และงวด 9 เดือน ปีงบประมาณ 2565 (ต.ค. 2564-มิ.ย. 2565) มีรายได้รวม 10,367 ล้านบาท ขาดทุนสุทธิ 9,755 ล้านบาท
แต่เมื่อสถานการณ์โควิดคลี่คลาย มีการกลับมาเปิดประเทศอีกครั้ง ก็เริ่มเห็นการฟื้นตัวของ AOT มากขึ้น โดยในปีงบประมาณ 2565 (ต.ค. 2564-ก.ย. 2565) ประมาณการว่า AOT จะมีผู้โดยสารรวม 46 ล้านคน มากกว่าที่คาดไว้ว่าจะมีผู้โดยสาร 43 ล้านคน แต่ผลประกอบการยังคงขาดทุนอยู่
ขณะที่ปีงบประมาณ 2566 (ต.ค. 2565-ก.ย. 2566) ประมาณการว่าผู้โดยสารจะฟื้นตัวกลับมาอยู่ที่ 110 ล้านคน และจะพลิกกลับมามีกำไรได้อีกครั้ง โดยคาดว่าจะมีกำไรหลักพันล้านบาท ส่วนปี 2567 สถานการณ์การเดินทางจะกลับเข้าสู่ภาวะปกติ โดยประเมินว่า AOT จะมีผู้โดยสารเทียบเท่าปี 2562 (ก่อนเกิดโควิด) ที่ 142 ล้านคน ประกอบกับ AOT จะมีการเปิดให้บริการอาคารเทียบเครื่องบินรองหลังที่ 1 (SAT-1) สนามบินสุวรรณภูมิ ในเดือน ก.ย. 2566 ซึ่งเป็นช่วงเริ่มต้นตารางการบินฤดูหนาว และเริ่มเข้าสู่ปีงบประมาณ 2567 ด้วย
ล่าสุด AOT ยังเตรียมส่งบริษัทลูก บริษัท ท่าอากาศยานไทย ทาฟ่า โอเปอเรเตอร์ จำกัด  หรือ AOTTO เปิดดำเนินธุรกิจส่งออกสินค้าเกษตรเน่าเสียง่าย ตั้งแต่วันที่ 1 พ.ย.นี้ โดยประเมินว่าในปี 2566 AOTTO จะมีรายได้ประมาณ 60-70 ล้านบาท และเพิ่มเป็น 120 ล้านบาท เป็นอีกปัจจัยที่จะช่วยหนุนผลประกอบการของ AOT ในอนาคต
ด้านบล.เคจีไอ มีมุมมองเป็นบวกกับแนวโน้มการพลิกฟื้นของ AOT ตั้งแต่ครึ่งปีหลังเป็นต้นไป ทั้งนี้ีจำนวนผู้โดยสารกลับมาดีขึ้น โดยผู้โดยสารระหว่างประเทศและผู้โดยสารในประเทศคิดเป็นประมาณ 50% และ 80% ของระดับก่อนโควิดระบาด ตามลำดับ ขณะที่ AOT ไม่ได้หยุดแผนพัฒนาสนามบินสุวรรณภูมิผ่าน 1) การขยายสนามบินสุวรรณภูมิเฟสที่ 2 (ใช้งบ 6.25 หมื่นล้านบาท) 2) การก่อสร้างรันเวย์ที่สาม และ 3) การขยายหลุมจอดเครื่องบิน และการปรับปรุงภาคพื้นดิน โดยยังแนะนำ “ซื้อ” ราคาเป้หมาย  81 บาท
…
รายชื่อผู้ถือหุ้นใหญ่
รายชื่อกรรมการ